CELEX: 62021CN0696
Language: mt
Date: 2021-11-18 00:00:00
Title: Kawża C-696/21 P: Appell ippreżentat fit-18 ta’ Novembru 2021 minn GABO:mi Gesellschaft für Ablauforganisation:milliarium mbH & Co. KG mid-digriet mogħti mill-Qorti Ġenerali (Il-Ħames Awla) fid-9 ta’ Settembru 2021 fil-Kawża T-881/19, GABO:mi vs Il-Kummissjoni

14.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/12
            
         
      Appell ippreżentat fit-18 ta’ Novembru 2021 minn GABO:mi Gesellschaft für Ablauforganisation:milliarium mbH & Co. KG mid-digriet mogħti mill-Qorti Ġenerali (Il-Ħames Awla) fid-9 ta’ Settembru 2021 fil-Kawża T-881/19, GABO:mi vs Il-Kummissjoni
      (Kawża C-696/21 P)
      (2022/C 73/16)
      Lingwa tal-kawża: l-Ingliż
      
         Partijiet
      
      
         Appellant: GABO:mi Gesellschaft für Ablauforganisation:milliarium mbH & Co. KG (rappreżentant: Ch. Mayer, Rechtsanwalt)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla d-digriet appellat sa fejn dan ma jirrigwardax il-ftehimiet ta’ għotja li ġew iffirmati mir-REA jew minn IMI-JU (CANCER-ID, DIACAT, EU-AIMS, EUC2LID, EUROFORGEN, ONCOTRACK, RADAR-CNS), u tordna lill-konvenuta tħallas l-ammont ta’ EUR 1 304 465,36 fl-imkien mal-interessi ta’ EUR 74 024,01 lil Ivo-Meinert Willrodt fil-kwalità tiegħu ta’ stralċjarju ta’ GABO:mi Gesellschaft für Ablauforganisation:milliarium mbhH & Co. KG;
               
            
                  —
               
               
                  alternattivament, tannulla d-digriet appellat sa fejn dan ma jirrigwardax il-ftehimiet ta’ għotja li ġew iffirmati mir-REA jew minn IMI-JU (CANCER-ID, DIACAT, EU-AIMS, EUC2LID, EUROFORGEN, ONCOTRACK, RADAR-CNS), u tiddikjara li l-azzjoni mressqa mill-appellant quddiem il-Qorti Ġenerali tal-Unjoni Ewropea hija ammissibbli, u tibgħat il-kawża lura quddiem il-Qorti Ġenerali tal-Unjoni Ewropea sabiex tiddeċiedi fuq il-mertu;
               
            
                  —
               
               
                  alternattivament, tannulla d-digriet appellat sa fejn dan ma jirrigwardax il-ftehimiet ta’ għotja li ġew iffirmati mir-REA jew minn IMI-JU, u tibgħat il-kawża lura quddiem il-Qorti Ġenerali tal-Unjoni Ewropea, u
               
            
                  —
               
               
                  tikkundanna lill-Kummissjoni għall-ispejjeż.
               
            
         Aggravji u argumenti prinċipali
      
      1.   L-ewwel aggravju: Ksur tad-dritt għal smigħ xieraq permezz ta’ ksur ta’ dmir li tingħata informazzjoni
      
      Billi ddeċidiet li l-azzjoni hija inammissibbli mingħajr ma informat, minn qabel, lill-appellant dwar l-allegat nuqqas ta’ preċiżjoni tagħha fir-rigward tas-suġġett, il-Qorti Ġenerali kisret id-dritt għal smigħ xieraq.
      Id-dritt sanċit fl-Artikolu 47 tal-Karta tad-Drittijiet Fundamentali tal-Unjoni Ewropea għandu jinvolvi dmir ta’ premura fil-konfront tal-partijiet fil-kawża li, f’dan il-każ, huwa kkaratterizzat bħala dmir li l-partijiet jiġu espliċitament informati dwar l-opinjoni legali tal-qorti qabel ma tingħata deċiżjoni u li jiġu mistiedna jikkumentaw jew, jekk ikun meħtieġ, li jipprovdu iktar kjarifiki. Dan għandu japplika iktar u iktar f’każ bħal dak preżenti, fejn milli jidher hemm ukoll nuqqas ta’ qbil dwar il-portata tad-dokumenti li huma għad-dispożizzjoni tal-appellanti (preċedentement ir-rikorrenti), u fejn – fl-opinjoni tal-Qorti Ġenerali – it-talba sempliċement ma kinitx issostanzjata biżżejjed.
      2.   It-tieni aggravju: applikazzjoni żbaljata tal-Artikolu 76(d) tar-Regoli tal-Proċedura tal-Qorti Ġenerali
      
      Id-deċiżjoni tal-Qorti Ġenerali li r-rikors ma kienx jissodisfa r-rekwiżiti previsti fl-Artikolu 76)d) tar-Regoli tal-Proċedura tal-Qorti Ġenerali hija vvizzjata minn żball ta’ liġi. Il-Qorti Ġenerali ġġebbed iż-żejjed ir-rekwiżiti għas-sostanzjazzjoni ta’ azzjoni skont dan l-artikolu.
      B’mod partikolari, bil-kontra ta’ dak li ppreżumiet il-Qorti Ġenerali, difiża xierqa min-naħa tal-Kummissjoni kienet possibbli, u kien ukoll possibbli li l-Qorti Ġenerali tiddeċiedi dwar l-azzjoni. Dan huwa partikolarment minnu peress li l-Kummissjoni kienet diġà aċċettat it-talbiet tal-appellanti.
      Barra minn hekk, ir-rikors ma kienx vag u ġeneriku f’dak li jirrigwarda l-ammonti mitluba mill-appellanti.
      Iktar minn hekk, bil-kontra ta’ dak li ddeċidiet il-Qorti Ġenerali, l-azzjoni kienet kompletament ċara; b’mod partikolari ma kienx hemm “inkonsistenza” bejn il-bażi legali invokata u l-argumenti magħmula.